Hrönn Blöndal Birgisdóttir mun skipta tíma sínum í nýja starfinu milli Reykjavíkur og Berlín . Aðsend mynd Auglýsingastofan Aldeilis hefur bætt við sig nýjum starfsmanni , Hrönn Blöndal Birgisdóttur , en hún mun hún sinna fjölbreyttum verkefnum þvert á vef - og auglýsingadeild . Verkefnin eru á sviði vefhönnunar , hugmyndasmíði og samfélagsmiðlunar . Síðustu ár hefur Hrönn verið búsett í Barcelona og Berlín og sinnt ýmsum störfum hjá tímaritum og á sviði tísku , menningar og lista . Hrönn hefur m.a. starfað við greinaskrif hjá tímaritinu METAL í Barcelona og síðar NUDE magazine hér á Íslandi . Hún hefur einnig séð um samfélagsmiðla og markaðsráðgjöf fyrir ýmis fyrirtæki . Hrönn er frá Akureyri og útskrifaðist af myndlistabraut í VMA árið 2010 . Þaðan lá leiðin í til Barcelona en hún útskrifaðist með BA í tískumarkaðsfræði ( fashion marketing & communication ) frá IED árið 2015 . Hrönn er með MA í sjónrænni mannfræði ( visual anthropology ) frá Freie Universitat í Berlín . Mastersnámið sem hún lauk , visual & media anthropology , snýst um að miðla mannfræðirannsóknum með sjónrænum hætti , svo sem í gegnum heimildarmyndir , ljósmyndir eða önnur listform . Sú þekking mun nýtast í starfinu sem Hrönn sinnir nú hjá Aldeilis , þar sem henni er ætlað að koma með ferska sýn á það hvernig hægt er að miðla til fólks . Hún hefur brennandi áhuga á öllu sem við kemur kvikmyndum , ljósmyndun og tísku . Hrönn deilir tíma sínum milli Reykjavíkur og Berlín hvar hún býr ásamt kærasta og ketti . „ Hrönn býr yfir afar fjölbreyttri þekkingu og reynslu og þannig viljum við hafa það hér á Aldeilis . “ segir Páll Guðbrandsson framkvæmdastjóri . „ Hrönn hefur komið inn með mikinn kraft og sköpunargleði hingað á stofuna og við erum í skýjunum með þann hóp sem okkur hefur tekist að setja saman hér á Hverfisgötunni . Það má segja að hér séum við sérhæfð í fjölhæfni enda verið að vinna gríðarlega fjölbreytt verkefni fyrir okkar kúnna síðasta árið og Hrönn kemur með frábæra þekkingu og reynslu um borð . “ Páll lítur björtum augum til komandi árs . „ Það hefur mikið verið talað um að auglýsingabransinn eigi undir högg að sækja í núverandi tíðarfari en ég tel að þetta sé bara hluti af þróuninni . Það má vera að það módel sem hafi verið ráðandi sé í einhverri varnarbaráttu en ég held að allar stofur , stórar og smáar , aðlagi sig fljótt . 2020 verður held ég mjög skemmtilegt ár í okkar geira , auglýsingastofur og fyrirtæki þurfa að nú sem aldrei fyrr að sýna þor og sköpunargleði . Það er svo mikilvægt að læra alltaf eitthvað nýtt . Hvort sem það er að prófa í fyrsta sinn gamla góða markpóstinn eða ná tökum á frasanum „ Ok Boomer “ . “ Aldeilis er alhliða auglýsingastofa sem jafnframt rekur öfluga vefdeild . Aldeilis var fyrsta stofan sem sérhæfði sig í gerð Wordpress vefa . Í ár er stofan sjö ára og hefur húsakynni á Hverfisgötu 4 .